Document ID: 32011R0137

KOMISIJAS REGULA (ES) Nr. 137/2011
(2011. gada 16. februāris),
ar ko groza Eiropas Parlamenta un Padomes Regulu (EK) Nr. 2003/2003 par mēslošanas līdzekļiem ar mērķi pielāgot regulas I un IV pielikumu tehnikas attīstībai
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 13. oktobra Regulu (EK) Nr. 2003/2003 par mēslošanas līdzekļiem (1) un jo īpaši tās 31. panta 1. un 3. punktu,
tā kā:
(1)
Regulas (EK) Nr. 2003/2003 3. pants nosaka, ka par “EK mēslošanas līdzekli” var apzīmēt mēslošanas līdzekli, kas pieder pie I pielikumā uzskaitīto mēslošanas līdzekļu tipa un atbilst minētās regulas noteikumiem.
(2)
Kalcija formiāts (CAS 544-17-2) ir mēslošanas līdzeklis ar sekundārajām barības vielām, ko vienā dalībvalstī augļkopībā izmanto kā lapu mēslošanas līdzekli. Viela ir nekaitīga videi un cilvēka veselībai. Tādēļ, lai kalcija formiāts būtu viegli pieejams lauksaimniekiem visā Savienībā, tas jāatzīst par EK mēslošanas līdzekļa tipu.
(3)
Lai varētu izmantot vairāk nekā vienu helātus veidojošo aģentu, ieviest kopīgas ūdenī šķīstošo mikroelementu minimālā satura vērtības un nodrošināt, lai tiktu marķēti visi helātus veidojošie aģenti, ar ko helatē vismaz 1 % ūdenī šķīstošo mikroelementu un ir kvalitatīvi un kvantitatīvi nosakāmi ar EN standartiem, jāpielāgo noteikumi par mikroelementiem helāta formā un mikroelementu šķīdumiem. Lai tirgus dalībnieki varētu izpārdot savus mēslošanas līdzekļu krājumus, vajadzīgs pietiekams pārejas periods.
(4)
Cinka oksīda pulveris (CAS 1314-13-2) ir cinka mēslošanas līdzeklis, kas minēts Regulas (EK) Nr. 2003/2003 I pielikumā. Pulverveida cinka oksīda lietošana ir saistīta ar potenciālu putekļbīstamību. No šādas bīstamības var izvairīties, ja cinka oksīdu lieto stabilas suspensijas formā. Lai cinka oksīdu varētu drošāk lietot, cinka mēslošanas līdzekļa suspensija tādēļ jāatzīst par EK mēslošanas līdzekļa tipu. Lai pieeja sastāvam būtu elastīga, visās šādās ūdens suspensijās jāatļauj izmantot cinka sāļus un vienu vai vairākus cinka halāta(-u) tipus.
(5)
Regulas (EK) Nr. 2003/2003 23. panta 2. punktā ietverts noteikums par mikroelementu mēslošanas līdzekļu maisījumu sastāvu un marķēšanu, bet šādi maisījumi vēl nav minēti I pielikumā kā mēslošanas līdzekļu tipi. Tādējādi mikroelementu mēslošanas līdzekļu maisījumus nevar pārdot kā EK mēslošanas līdzekļus. Tāpēc I pielikumā jāievieš mikroelementu mēslošanas līdzekļu maisījumu tipa apzīmējums attiecībā uz cietiem un šķidriem mēslošanas līdzekļiem.
(6)
Divās dalībvalstīs kā mēslošanas līdzeklis lapu apsmidzināšanai, lietošanai augsnē, hidroponikai un mēslošanai ar irigāciju atļauta iminodidzintarskābe (turpmāk IDHA), kas ir helātus veidojošs aģents. Lai lauksaimniekiem visā Savienībā IDHA būtu vieglāk pieejama, tā jāpievieno atļauto helātus veidojošo aģentu sarakstā I pielikumā.
(7)
Regulas (EK) Nr. 2003/2003 29. panta 2. punktā noteikts, ka EK mēslošanas līdzekļu kontrole notiek saskaņā ar regulā aprakstītajām analīzes metodēm. Tomēr dažas metodes nav starptautiski atzītas. Eiropas Standartizācijas komiteja tagad izstrādājusi EN standartus, un ar tiem jāaizstāj minētās metodes.
(8)
Validētajās metodēs, ko publicē kā EN standartus, parasti iekļauj starplaboratoriju salīdzinošo testu, ar kuru pārbauda analītisko metožu reproducējamību un atkārtojamību dažādās laboratorijās. Tāpēc, lai varētu identificēt EN standartus, kuriem veikts starplaboratoriju salīdzinošais tests, tādējādi precīzi informējot kontrolierus par EN standartu statistisko uzticamību, jānošķir validētie EN standarti un nevalidētās metodes.
(9)
Lai vienkāršotu tiesību aktus un atvieglotu to turpmāku pārskatīšanu, ir lietderīgi visu tekstu attiecībā uz standartiem Regulas (EK) Nr. 2003/2003 IV pielikumā aizstāt ar atsaucēm uz EN standartiem, ko publicēs Eiropas Standartizācijas organizācija.
(10)
Tādēļ ir attiecīgi jāgroza Regula (EK) Nr. 2003/2003.
(11)
Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (EK) Nr. 2003/2003 32. pantu,
IR PIEŅĒMUSI ŠO REGULU.
1. pants
Grozījumi
1. Regulas (EK) Nr. 2003/2003 I pielikumu groza saskaņā ar šīs regulas I pielikumu.
2. Regulas (EK) Nr. 2003/2003 IV pielikumu groza saskaņā ar šīs regulas II pielikumu.
2. pants
Pārejas noteikumi
Mēslošanas līdzekļiem, ko laiž tirgū pirms 2011. gada 9. marta, I pielikuma 2. punkta a) līdz e) apakšpunktu piemēro no 2012. gada 9. oktobra.
3. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 16. februārī

Labels: 7
3
15
6